Uitbuiting van leeus is skokkend | Netwerk24
Deur Laat Leef, Modimolle 04 Mei 2018 00:01
Volgens die president van die Suid-Afrikaanse Roofdiervereniging is die Suid-Afrikaanse wildbedryf een van die grootste suksesverhale. Hy het gereageer op 'n program wat Carte Blanche oor geblikte leeus uitgesaai het.
Carte Blanche het sy insetsel gegrond op 'n verslag van die BornFree-stigting, naamlik "Cash Before Conservation: An Overview of the Breeding of Lions for the Hunting and Bone Trade". Dit beskryf onder meer die telery van leeus in gevangenskap as die uitbuiting van "een van Afrika se manjifieke roofdiere" vir geldelike gewin.
Dan berig Beeld (29.04) in die artikel "Opgekook vir Ooste" oor die leeuslagpale in Bloemfontein. Dit is skokkend om te dink dat van bewaring gepraat word terwyl leeus en ander diere met veel lyding in hokke aangehou word om geslag te word vir die spul gevoellose Oosterlinge. Sogenaamde jagters (wildbewaarders?) skiet die leeus vir geldelike gewin.
Ek was nog nooit gemaklik met die jagbedryf nie. Die wonderlike dinge wat oor dié bedryf gesê word, maak net nie sin nie.
Daar is daagliks berigte oor die lyding van wilde diere soos renosters en leeus. Die hele Afrika is vol wreedheid en die uitroei van diere soos die gorilla.
In Suid-Afrika vlieg twyfelagtige jagters met helikopters rond om stropers af te laai om renosters te stroop.
Ek is nie 'n jagter nie en wil ook nie een wees nie. Ek jag eerder met 'n kamera en geniet en bewonder die prag van 'n dier. Diere wat gejag word om oorbevolking te voorkom, is verstaanbaar, byvoorbeeld in die Krugerwildtuin. Maar selfs dáár het ek my bedenkinge. Rooibokke word uitgeskiet, maar die olifantbevolking het nou 'n groot probleem geword.
Die mense wat hulle besig hou met die boosheid van die slagting van leeus en geblikte leeus moet nou uitgesnuffel word en swaar strawwe kry.